На основу члана 6. став 13. и члана 51. став 1. тачка 2) Закона о планском систему Републике Србије („Службени гласник РС”, број 30/18) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама и допунама Уредбе о поступку припреме Нацрта плана развоја Републике Србије**

**Члан 1.**

У Уредби о поступку припреме Нацрта плана развоја Републике Србије („Службени гласник РСˮ, број 54/23), у члану 3. ст. 1. и 6, члану 5. ст. 1. и 2, члану 10. ст. 1. и 2, члану 12. став 1. и члану 13. став 3. речи: „Управљачког телаˮ замењују се речима: „Стручна групаˮ у одговарајућем падежу.

У члану 3. став 9. речи: „Управљачког тела иˮ бришу се.

**Члан 2.**

У члану 3. став 2. мења се и гласи:

„Чланове Стручне групе и њихове заменике именује Влада, по правилу, из реда државних секретара и шефова Кабинета министара без портфеља и њихових заменика, на предлог надлежног министра и из реда директора или заменика директора посебних организација. Стручном групом председава министар надлежан за послове европских интеграција, а замењује га директор органа државне управе надлежног за координацију јавних политика.ˮ

После става 2. додаје се нови став 3. који гласи:

„Ближи начин израде и садржај анализе и докумената утврђених чланом 2, чланом 4. став 1. и чланом 5. став 1. ове уредбе, као и ближи начин рада Стручне групе уређује се Пословником о раду Стручне групе.ˮ

Досадашњи ст. 3. и 4. бришу се, а ст. 5. до 9. постају ст. 4. до 8.

**Члан 3.**

Члан 9. мења се и гласи:

„Члан 9.

Након спроведених консултација, посебне стручне групе разматрају приспеле примедбe, уносе измене и достављају Стручној групи делове радне верзије Нацрта плана развоја Републике Србије, за коју су били задужени, на разматрање и давање одобрења.

Орган државне управе надлежан за координацију јавних политика, након одобрења Стручне групе, обједињава делове радне верзије Нацрта плана развоја Републике Србије.

Извештаје о спроведеном консултативном процесу припрема орган државне управе надлежан за координацију јавних политика, у складу са законом.

Стручна група у свакој фази рада може преко органа државне управе надлежног за координацију јавних политика да се обрати Влади, ради заузимања става из њене надлежности и давања усмерења.

У случају из става 4. овог члана, орган државне управе надлежан за координацију јавних политика припрема одговарајући предлог акта за Владу, у складу са Пословником Владе.ˮ

**Члан 4.**

Члан 11. мења се и гласи:

„Члан 11.

Након спроведене јавне расправе, посебне стручне групе разматрају приспеле примедбe, уносе измене и достављају Стручној групи Нацрт плана развоја Републике Србије на разматрање и давање одобрења.

Орган државне управе надлежан за координацију јавних политика, након одобрења Стручне групе, обједињава делове Нацрта плана развоја Републике Србије.

Извештај о спроведеној јавној расправи припрема орган државне управе надлежан за координацију јавних политика, у складу са законом.ˮ

**Члан 5.**

Стручна група се формира у року од 30 дана од дана ступања на снагу ове уредбе.

**Члан 6.**

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-3675/2025

У Београду, 15. априла 2025. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |